三皇五帝

三皇五帝係中國傳說入面，夏朝之前出現嘅八位最出名嘅領袖人物。三皇五帝嘅皇同帝，係講皇天上帝，即係話呢啲三皇五帝其實唔係人，而係神，喺古時直情係一個宗教，有儀式去拜。所以史學家都唔會將三皇五帝嘅當係堅嘅歷史，而只當係神話，最多只反映古人嘅文化。

近年對三皇五帝嘅睇法，𩑭向指三皇五帝查實原身係上古方國，唔同部族之關嘅聯盟。有關地點亦逐步有新發現嘅考古遺蹟所支持。三皇五帝可能係將各方國拼合成神話故事。

來源 
三皇五帝最早嘅文獻記載係《呂氏春秋》，總共出過四次，包括用眾篇：「夫取於眾，此三皇、五帝之所以大立功名也。」貴公篇：「天地大矣，生而弗子，成而弗有，萬物皆被其澤、得其利，而莫知其所由始，此三皇、五帝之德也。」。不過《呂氏春秋》就無講三皇五帝到底係邊三皇五帝。

而喺《孟子》、《荀子》就叫「三王五霸」。例如《孟子》告子下篇：「五霸，三王之罪人也」，《荀子》大略篇：「誥誓不及五帝，盟詛不及三王，交質子不及五伯。 」

不過無論係三皇五帝、三王五霸定五伯，講緊都唔係話真係歷史上嘅人，而係歷史上嘅神話，或者係一啲領袖，因為功績太犀利，而畀人當神。西周之前，皇係講皇天上帝，即係天王、天君，即係天上面嘅神，西周金文《宗周鐘》：「隹皇上帝百神，保余小子。」《尚書‧召誥》：「皇天上帝，改厥元子。」而帝，就係人王嘅稱呼，即係天神喺人間嘅代表，古時有祭祀意義，《春秋緯‧元命包》：「帝者，諦也」，所以喺殷商之後都有以祖先做帝，祖先死咗之後，會入廟奉為帝畀人拜。換句話講帝即係指創立朝代嘅人，或者係一個民族嘅老祖宗。

後來皇同帝都變咗做人間聖王嘅稱呼，好似喺《春秋緯‧運斗樞》就咁講：「皇者，天，天不言，四時行焉，百物生焉，三皇垂拱無為，設言而民不違，道德玄泊，有似皇天，故稱曰皇。」即係話喺人之中，做最大話事嗰個，同皇天做嘅性質好似，所以叫皇，所以喺古人嚟講，皇帝就即係人間聖王，係皇天喺人間嘅代表。

內涵 
《呂氏春秋》、《孟子》、《荀子》都有提過三皇五帝，但就無話畀人知係邊三皇五帝。對於中國古時好多神話傳說，一直都無話好有系統咁有人寫低，直到漢代先有人寫《緯書》將啲神話傳說編輯好一套，但係《緯書》都無記晒，只係根據嗰陣政治需要，揀啲可以配合儒學冶國理念嘅去記，所以喺之後亦有其他唔同嘅文獻，因為時勢同文化差異，而有其他三皇五帝名單嘅唔同版本。五帝之中以《史記·五帝本紀》版本最多人認同，而三皇就仲未有共識。

三皇 
關於三皇，有唔同嘅講法：
 天皇、地皇、泰皇(泰皇即人皇)(《春秋緯》、《史記‧秦始皇本紀》)
 伏羲、神農、燧人
 伏羲、神農、女媧
 伏羲、神農、祝融
 伏羲、神農、共工
 伏羲、神農、軒轅

五帝 
關於五帝，亦都有各種版本：
 黃帝、顓頊、帝嚳、堯、舜
 少昊、顓頊、帝嚳、堯、舜
 庖犧、神農、黃帝、堯、舜
 太昊、炎帝、黃帝、少昊、顓頊
 黃帝、少昊、顓頊、嚳、堯

始皇帝 
過咗千幾年後，秦國嘅嬴政統一中原。坊間一直傳言話，佢覺得自己「功過三皇，德兼五帝」，功績好過三皇五帝，所以就同時攞個「皇」字同「帝」字夾埋，創造「皇帝」呢個詞，叫自己做「秦始皇帝」，然而咁係錯解。按史記秦始皇本紀，所記如後：

由此可知，古有天皇、地皇同泰皇，泰皇至貴。嬴政臣下話尊號泰皇。嬴政話唔要泰字，留皇字，用上古帝號，故此叫皇帝。 故此錯傳「功過三皇　德兼五帝」，皆因唔多清楚秦始皇本紀，以訛傳訛。

史實 
關於三皇五帝史實問題，多數都認為三皇五帝係神話，其中研究得最詳細係顧頡剛代表嘅古史辯歷史學派，呢派研究過之後認為，三皇五帝喺禹之前，都係宗教神話。嗰陣時古史嘅性質係屬於宗教性，主題都係關於神蹟。一路到春秋戰國嗰陣，發生咗西方歷史學所講嘅神話歷史化運動，嗰陣時因為政治需要而推動天子、天命觀念，原始宗教入面嘅神都變咗做古代帝王，之後再發展成古史傳說。

亦有其他歷史學派認為神話總唔係百份百老作，所以三皇五帝可能真有其人，只係呢啲人因為做過啲好犀利嘅功績，畀人當咗係神咁拜。

另外仲有一派認為，喺無根據之下嘅唯一根據都無辦法要當住係歷史先，所以根據返文獻講嗰套神話嘅時代背景推敲，計出三皇五帝係喺大約10000年前到5000年前嘅事，先係三皇開天時代，之後係五帝闢地時代，當住係中國古代歷史咁睇。

中國君主
中國神話